বেলগাছিয়ার পর শঙ্কা বাড়ছে হাওড়ার আরেকটি ভাগাড়কে ঘিরে!

হাওড়া: বেশ কয়েকদিন ধরেই খবরের শিরোনামে রয়েছে হাওড়ার বেলগাছিয়া ভাগাড়ে (Belgachia Wasteland) ধস (Landslide) নামার ঘটনা। কিন্তু শুধু বেলগাছিয়া নয়, হাওড়া (Howrah) জেলায় রয়েছে আরও একটি ভাগাড়। এবার উদ্বেগ সৃষ্টি হয়েছে বেলুড় চাঁদমারি ভাগাড়কে (Belur Chandmari Wasteland) ঘিরে। স্থানীয় বাসিন্দারা আশঙ্কা করছেন, এখানেও বিপদের আশঙ্কা রয়েছে।

জানা গিয়েছে, বেলুড় চাঁদমারি ভাগাড়ের দেখভাল করে বালি পুরসভা। আগে এখানে জনবসতি কম থাকলেও এখন এলাকায় অনেক বহুতল ও কলোনি গড়ে উঠেছে। ফলে ভাগাড়ের কাছাকাছি বসবাসকারী মানুষের সংখ্যাও বেড়েছে। অন্যদিকে, ভাগাড়ে প্রতিদিন আটটি পঞ্চায়েতের আবর্জনা ফেলা হয়। স্বাভাবিকভাবে আবর্জনার পরিমাণও বাড়ছে।

আরও পড়ুন: পাথরপ্রতিমায় বাজি বিস্ফোরণের ঘটনায় পূর্ণাঙ্গ তদন্তের নির্দেশ নবান্নের

বাসিন্দাদের অভিযোগ, ভাগাড় থেকে ছড়ানো দূষণে তাঁদের স্বাস্থ্যঝুঁকি বাড়ছে। মাঝে মাঝে এখানে আবর্জনায় আগুন ধরিয়ে দেওয়া হয়। এতে বায়ুদূষণের মাত্রা আরও বেড়ে যায়। দুর্গন্ধ ও ধোঁয়ায় কার্যত নাজেহাল অবস্থা হয় স্থানীয়দের। অনেকেই চাইছেন। ভাগাড়টি সরিয়ে ফেলা হোক অথবা এমন কোনও ব্যবস্থা নেওয়া হোক, যাতে মানুষের জীবনযাত্রা স্বাভাবিক থাকে।

তবে ভাগাড়ের দায়িত্বে থাকা কর্মীরা জানান, এখানে বাওমাইনিং পদ্ধতির মাধ্যমে আবর্জনা কমিয়ে ফেলা হয় এবং আবর্জনা থেকে সার তৈরির কাজ হয়। তাঁদের দাবি, বেলগাছিয়া ভাগাড়ের মতো এখানে বিপদের সম্ভাবনা নেই।

তবুও স্থানীয় বাসিন্দাদের আশঙ্কা কাটছে না। প্রশাসনের কাছে তাঁরা স্থায়ী সমাধানের দাবি জানাচ্ছেন, যাতে ভবিষ্যতে কোনয় বিপর্যয়ের মুখে না পড়তে হয়।